**Convocatòria de premsa: reunió de la Taula per a la reconstrucció social i econòmica del Prat, dimarts 29 de juny a les 17 h a la Granja de la Ricarda**

**Els agents socioeconòmics i polítics del Prat faran balanç de l’estratègia de reconstrucció iniciada fa un any i planificaran noves accions**

Els principals agents socials, econòmics i polítics del Prat es reuniran demà, dimarts 29 de juny, a les 17 h a la Granja de la Ricarda per fer balanç de l’estratègia de reconstrucció de la ciutat front a l’impacte de la pandèmia que es va impulsar fa un any. En aquesta trobada, també es revisarà aquesta estratègia i es planificaran noves línies d’actuació de cara al futur, per adequar-la a l’evolució de la crisi sanitària i al seu impacte social durant el darrer any.

En la reunió de la taula de demà, l’alcalde del Prat, Lluís Mijoler, presentarà i donarà la benvinguda als assistents. Posteriorment, les directores de Desenvolupament Econòmic i Acció Social de l’Ajuntament, Esther Pujol i Laia Ortiz, respectivament, faran balanç del desenvolupament de l’estratègia de reconstrucció fins al moment, en què s’ha assolit un nivell d’execució del 76%, i presentaran les propostes d’acció de cara al futur, per després obrir el debat amb el conjunt d’agents socieconòmics i polítics presents a la trobada. En total, hi intervindran més d’una vintena de representants d’entitats de desenvolupament econòmic, acció social, sindicats i forces polítiques.

Entre les accions que s’han impulsat fins ara, figuren el desplegament d’una bateria d’ajuts al comerç local per tornar a aixecar la persiana o la posada en marxa de la reforma del model de cures a la gent gran, una transformació estructural que s’ha demostrat més necessària que mai durant la pandèmia. Pel que fa a les propostes d’acció futures, s’abordaran temes com el reforç de l’acompanyament emocional i a la salut mental, la reactivació del teixit associatiu de la ciutat, la represa de les activitats culturals o noves mesures de suport al teixit comercial i productiu, impulsant una reactivació econòmica sostenible.També s’abordaran estratègies per preservar l’equilibri territorial, potenciar el Parc Agrari i preservar els espais naturals del delta del Llobregat.

|  |
| --- |
| **CONVOCATÒRIA ALS MITJANS DE COMUNICACIÓ** |
| **ACTE:** | Balanç i actualització de l’estratègia de reconstrucció del Prat front a l’impacte de la covid  |
| **DIA:** | Dimarts, 29 de juny  |
| **HORA:** | 17 h  |
|  |  |
| **LLOC:** | Granja de la Ricarda (Carretera de la Platja, s/n)  |
|  |  |
|  |  |